CELEX: 32015D2190
Language: lt
Date: 1448409600000
Title: 2015 m. lapkričio 25 d. Komisijos įgyvendinimo sprendimas (ES, Euratomas) 2015/2190, kuriuo Italijai leidžiama naudoti tam tikrus apytikrius įverčius nuosavų išteklių iš PVM bazei apskaičiuoti (pranešta dokumentu Nr. C(2015) 8187)

27.11.2015   
            
            
               LT
            
            
               Europos Sąjungos oficialusis leidinys
            
            
               L 312/24
            
         KOMISIJOS ĮGYVENDINIMO SPRENDIMAS (ES, Euratomas) 2015/2190
   2015 m. lapkričio 25 d.
   kuriuo Italijai leidžiama naudoti tam tikrus apytikrius įverčius nuosavų išteklių iš PVM bazei apskaičiuoti
   
      
         (pranešta dokumentu Nr. C(2015) 8187)
      
   
   (Tekstas autentiškas tik italų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Europos atominės energijos bendrijos steigimo sutartį,
   atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 6 straipsnio 3 dalies antrą įtrauką,
   pasikonsultavusi su Nuosavų išteklių patariamuoju komitetu,
   kadangi:
   
               (1)
            
            
               pagal Tarybos direktyvos 2006/112/EB (2) 371 straipsnį valstybės narės, kurios 1978 m. sausio 1 d. neapmokestino tos direktyvos X priedo B dalyje išvardytų sandorių, tų sandorių gali ir toliau neapmokestinti laikydamosi tą dieną atitinkamoje valstybėje narėje taikytų sąlygų. Į šiuos sandorius būtina atsižvelgti nustatant nuosavų išteklių iš PVM bazę;
            
         
               (2)
            
            
               pagal Direktyvos 2006/112/EB 371 straipsnį Italija gali ir toliau neapmokestinti sandorių, išvardytų tos direktyvos X priedo B dalies 10 punkte;
            
         
               (3)
            
            
               Italija paprašė Komisijos leisti naudoti tam tikrus apytikrius įverčius nuosavų išteklių iš PVM bazei apskaičiuoti, nes ji negali tiksliai apskaičiuoti Direktyvos 2006/112/EB X priedo B dalies 10 punkte nurodytų sandorių nuosavų išteklių iš PVM bazės. Tokiam apskaičiavimui atlikti greičiausiai prireiktų nepagrįstai didelių administracinių sąnaudų, palyginti su nedideliu šių sandorių poveikiu Italijos bendrai nuosavų išteklių iš PVM bazei. Italija gali atlikti apskaičiavimą naudodama apytikrius šios kategorijos sandorių įverčius. Todėl Italijai turėtų būti leista naudoti tam tikrus apytikrius įverčius nuosavų išteklių iš PVM bazei apskaičiuoti;
            
         
               (4)
            
            
               siekiant skaidrumo ir teisinio tikrumo, tikslinga nustatyti leidimo taikymo trukmę,
            
         PRIĖMĖ ŠĮ SPRENDIMĄ:
   1 straipsnis
   Siekiant apskaičiuoti nuosavų išteklių iš PVM bazę nuo 2015 m. sausio 1 d. iki 2019 m. gruodžio 31 d., Italijai leidžiama naudoti apytikrius įverčius sandoriams, nurodytiems Direktyvos 2006/112/EB X priedo B dalies 10 punkte.
   2 straipsnis
   Šis sprendimas skirtas Italijos Respublikai.
   
      Priimta Briuselyje 2015 m. lapkričio 25 d.
      
         
            Komisijos vardu
         
         Kristalina GEORGIEVA
         
            Pirmininko pavaduotoja
         
      
   
   
      (1)  OL L 155, 1989 6 7, p. 9.
   
      (2)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).